33,500 కోట్ల విలువైన ఆస్తులు జప్తు
- 390కిపైగా చార్జ్‌షిట్‌లు నమోదు..
- గడిచిన మూడేండ్లలో ఈడీ దూకుడిదీ..
న్యూఢిల్లీ: ఆర్థిక మోసాలు అంతకంతకు పెరుగుతున్న వేళ దేశంలోని ఎన్‌ఫోర్స్‌మెంట్‌ డైరెక్టొరేట్‌ (ఈడీ) విస్తృతంగా ఆస్తులం అటాచ్‌మెంట్‌ను చేపుడుతోంది. తాజా గణాంకాల ప్రకారం ఈడీ గడిచిన మూడేండ్ల కాలంలో దాదాపు రూ.33.500 కోట్ల విలువైన ఆస్తుతను అటాచ్‌ చేసింది.. దీనికి తోడు మనీ ల్యాండరింగ్‌కు సంబంధించి దాదాపు 390కి పైగా ఛార్జ్‌షీట్లను సంస్థ నమోదు చేసింది. సంస్థ అధినేత కర్నాల్‌ సింగ్‌ మూడేండ్ల పదవీ కాలం ఆదివారంతో ముగిసిపోనుంది. సింగ్‌ తరువాత ఈడీ బాధ్యతలను ప్రముఖ ఐఆర్‌ఎస్‌ అధికారి ఎస్‌.కె.మిశ్రా చేపట్టనున్నారు. ఈడీ తదుపరి బాస్‌గా మిశ్రా పేరును శనివారం ప్రభుత్వం అధికారికంగా వెల్లడించింది. 2015లో ఈడీ బాధ్యతలు స్వీకరించిన కర్నాల్‌ సింగ్‌ పలు కీలకమైన, ప్రముఖమైన కేసుల చేధిస్తూ.. ఛార్జ్‌షీట్లను నమోదు చేయడంతో పాటు ఆస్తులను జప్తు చేస్తూ వచ్చారు. అగస్టా వెస్ట్‌లాండ్‌ వీవీఐపీ చౌపర్‌ కేసు, 2జీ కేసు, బొగ్గు స్కామ్‌, మాజీ ఆర్థిక మంత్రి చిదంబరం కుమారుడు కార్తీ చిదంబరం మనీ లాండరింగ్‌ కేసు, స్టెర్లింగ్‌ బైయోటెక్‌ మోసం కేసుతో పాటు కింగ్‌ ఫిషర్‌ విజరు మాల్యా, వజ్రాల వ్యాపారి నీరవ్‌ మోడీ, మోహుల్‌ చౌక్సీ బ్యాంక్‌ మోసం కేసులను సింగ్‌ ధైర్యంగా దర్యాప్తు జరపుతూ ఆస్తుల జప్తు కార్యక్రమాన్ని చేపట్టారు. అంతకు ముందు దశాబ్ద కాలంలో (2005-2015) ఈడీ అటాచ్‌ చేసిన ఆస్తుల విలువ రూ.9003 కోట్లుగా ఉంటే.. 2015-18 మధ్య కాలంలో ఈడీ రికార్డుస్థాయిలో రూ.33.500 కోట్ల ఆస్తులను జప్తు చేయడం విశేషం. 2005-2015 మధ్య కాలంలో ఈడీ 173 ఛార్జి షీట్లు, ప్రాసిక్యూషన్‌ ఫిర్యాదులు నమోదు చేయగా.. 2015-18 మధ్య కాలంలో వీటి సంఖ్య 390కి పెరగడం విశేషం. ఇదే సమయంలో 2005-2015 మధ్య కాలంలో ఈడీ 492 ఆస్తులకు సంబంధించిన అటాచ్‌మెంట్‌ ఆర్డర్స్‌ను జారీ చేయగా.. గడిచిన మూడేండ్ల కాలంలో వీటి సంఖ్య రికార్డు స్థాయిలో 565కు చేరిందని ఈడీ తెలిపింది. ఇదే కాలంలో ఈడీ ఫెమా చట్టం కింద దాదాపు 8,452 కేసులను నమోదు చేసింది.
మీ స్నేహితులకు రికమెండ్ చెయ్యండి